b"\n_START_ARTICLE_\nCatedral de N\xc3\xa0pols\n_START_SECTION_\nHist\xc3\xb2ria\n_START_PARAGRAPH_\nLa idea de la construcci\xc3\xb3 va ser de Carles I d'Anjou per\xc3\xb2 no la va poder realitzar en morir el 1285. El seu fill Carles II d'Anjou va comen\xc3\xa7ar a construir-la el 1299, per\xc3\xb2 va morir el 1309, abans que estigu\xc3\xa9s acabada. La construcci\xc3\xb3 va finalitzar el 1314, durant el regnat de Robert d'Anjou._NEWLINE_La catedral presenta una s\xc3\xa8rie de diversos estils arquitect\xc3\xb2nics: al g\xc3\xb2tic original se li va sumar el barroc en ser remodelada per l'arquitecte Luca Giordano. Al segle\xc2\xa0xix la fa\xc3\xa7ana va ser reconstru\xc3\xafda per Errico Alvino amb l'estil g\xc3\xb2tic originari. Ara com ara la fa\xc3\xa7ana \xc3\xa9s neog\xc3\xb2tica del purisme itali\xc3\xa0, les seves portes s\xc3\xb3n g\xc3\xb2tiques del segle XIV i la sala principal barroca.\n_START_SECTION_\nLa capella del tresor\n_START_PARAGRAPH_\nLa capella del tresor, d'estil barroc, t\xc3\xa9 el reliquiari de bust de plata de San Gennaro -que guarda el cap del sant- i altres 51 objectes de plata. El tresor est\xc3\xa0 format per diverses donacions de rics devots, entre els quals sobresurt la mitra de plata amb pedres precioses donada per Matteo Treglia; a causa de la seva grandiositat -segons un equip d'experts, amb les seves 21 mil joies, \xc3\xa9s fins i tot m\xc3\xa9s rica que el tresor de la corona brit\xc3\xa0nica i dels tsars de R\xc3\xbassia-, els seus elements estan custodiats no sols a la capella, sin\xc3\xb3 tamb\xc3\xa9 al Museu del Tresor di San Gennaro i en una cambra de seguretat del Banc de N\xc3\xa0pols._NEWLINE_A la capella, es troben c\xc3\xa0psules que contenen la sang del sant. Tots els 19 de setembre, aniversari de la mort del sant, la sang es liqua, aquest miracle atreu milers de fidels anualment. Despr\xc3\xa9s de la liquaci\xc3\xb3 de la sang t\xc3\xa9 lloc la process\xc3\xb3 pels carrers de N\xc3\xa0pols, on es porten les c\xc3\xa0psules que contenen la sang del sant en un bonic reliquiari de plata. Tamb\xc3\xa9 el bust de plata de San Gennaro acompanya les c\xc3\xa0psules durant la process\xc3\xb3 religiosa."